Isabella II av Spania

Isabella II av Spania (spansk: Isabel II; født 10. oktober 1830 i Madrid, død 10. april 1904 i Paris) var Spanias dronning årene 1833–1870.

Liv og virke

Bakgrunn 
Hun var datter av Ferdinand VII av Spania og Maria Christina av De to Sicilier. Da det ikke var noen mannlige arvinger til tronen utstedte han et dekret som gjorde at Ferdinands datter Isabella kunne overta tronen ved farens død.

Styre under hennes mindreårighet 
Ved Ferdinands død i 1833 overtok dronningen, Maria Christina, styringen på vegne av sin mindreårige datter. Isabellas krav på tronen ble imidlertid bestridt av Ferdinands bror Carlos, noe som skulle kaste Spania inn i en periode med borgerkrig og uro.

Etter militær fremgang for Carlos og carlistene sørget dronning-regenten for en serie reformer som gjorde at mye av grunnlaget for Carlos' støtte i befolkningen forsvant. Etter at Carlos hadde gitt opp å kaste Isabella, forsøkte Maria Christina å omgjøre reformene i 1840. Dette ble så upopulært at hun ble tvunget til å gå av, og året etter ble krigshelten general Baldomero Espartero utpekt til ny regent. Espertero var også upopulær, hans urolige periode som leder tok slutt allerede i 1843 da han måtte flykte fra landet.

Myndig 
Isabella ble nå erklært myndig. En kaotisk politisk periode fulgte, med stadige regjeringsskifter. En ny innskrenking av det lokale selvstyret førte til et nytt carlistisk opprør, et opprør som løp ut i sanden i 1849. Den politiske uroen fortsatte, og i 1854 brøt et større opprør ut på grunn av matmangel. Opprøret førte til at Espartero gjorde politisk comeback, men også han måtte snart gå av etter kontroverser rundt en ny grunnlov. Makten kom etterhvert i hendene på Leopoldo O'Donnell, som beholdt makten i nesten fem år.

Til Paris 
To opprør i 1866 og 1868 ledet av Juan Prim førte til at Isabella måtte forlate Spania. Hun bosatte seg i et bypalass som så ble kalt Palais de Castilles, i Avenue du Roi de Rome. I hennes sted ble Francisco Serrano Domínguez innsatt som regent i Spania, til man i 1870 lot Amadeus av Savoia bestige den spanske trone. Etter at han takket av i 1873, ble republikken utropt i landet. 

Isabella frasa seg kronen den 25. juni 1870 til fordel for sin sønn. Alfons XII besteg i 1874 tronen etter at monarkiet var blitt gjenopprettet. Hans far var offisielt Francisco de Asís de Borbón, skjønt det har vært tvil om farskapet.

Etter dette vendte Isabella tilbake til Spania. Hun bodde dels der, dels i Paris, der hun døde 9. april 1904.

Hun er begravet i El Escorial.

Referanser

Litteratur 
 Birgit Aschmann: Die zwei Körper der Königin: Isabella II. von Spanien und das doppelte Zerwürfnis in Ehe und Nation, i: Andreas Gelz/Dietmar Hüser/Sabine Ruß-Sattar (utg.): Skandale zwischen Moderne und Postmoderne. Interdisziplinäre Perspektiven auf Formen gesellschaftlicher Transgression, Berlin/Boston 2014, s. 79-106.

Eksterne lenker 

Spanske monarker
Huset Bourbon
Personer fra Madrid
Fødsler i 1830
Dødsfall i 1904